Woodhill-moord: Man tuimel van balkon ná hy inbrekers pakJohn Lyons. Foto: Facebook Maj. Mack Mngomezulu, provinsiale polisiewoordvoerder, het aan Maroela Media gesê John en Linda Lyons het omstreeks 01:00 Vrydagoggend wakker geskrik en gesien daar is twee gewapende mans in hul huis in Observatory-rylaan. Die inbrekers het John en Linda vasgebind. Volgens Mngomezulu kon John daarin slaag om homself los te wikkel waarna hy in ŉ stoeiery met een van die inbrekers betrokke geraak het. Hulle het tot op die balkon gestoei waarna John en die inbreker van die balkon geval het. Daar het glo ŉ skoot in die proses afgegaan en John is in die bors getref. Volgens Mngomezulu is John op die toneel dood verklaar. Bure het die polisie ontbied. Linda is ongedeerd maar erg geskok. Mngomezulu het gesê volgens voorlopige ondersoek het die inbrekers met ŉ selfoon gevlug. Niemand is nog in hegtenis geneem nie. Volgens ŉ veiligheidsverslag wat aan inwoners voorgelê is, was daar tussen Oktober 2013 en Oktober 2014 minstens 55 misdaadvoorvalle aangemeld. Tydens 10 van die voorvalle was daar gedwonge ingang by huise in die landgoed. Strate in die Woodhill-landgoed is afgesper na die moord. Foto: Facebook